Javaslat A TANÁCS HATÁROZATA az Európai Gazdasági Közösség és a Norvég Királyság közötti megállapodáshoz a Horvát Köztársaságnak az Európai Unióhoz történő csatlakozására tekintettel csatolt kiegészítő jegyzőkönyvnek az Európai Unió és tagállamai nevében történő aláírásáról és ideiglenes alkalmazásáról /* COM/2014/092 final - 2014/0049 (NLE) */





INDOKOLÁS Az Európai Gazdasági Közösség és a Norvég Királyság közötti megállapodást (a továbbiakban: a megállapodás) 1973. május 14-én Brüsszelben írták alá és a megállapodás 1973. július 1-jén lépett hatályba. A csatolt javaslat megteremti az Európai Gazdasági Közösség és a Norvég Királyság közötti megállapodáshoz a Horvát Köztársaságnak az Európai Unióhoz történő csatlakozására tekintettel csatolt kiegészítő jegyzőkönyv (a továbbiakban: a kiegészítő jegyzőkönyv) aláírására és ideiglenes alkalmazására vonatkozó jogi eszközt. A Horvát Köztársaság csatlakozási okmánya értelmében, Horvátország csatolt jegyzőkönyv útján csatlakozik az Európai Unió és tagállamai által aláírt vagy megkötött nemzetközi megállapodásokhoz. 2012. szeptember 14-én a Tanács felhatalmazta[1] a Bizottságot, hogy a vonatkozó jegyzőkönyvek megkötése érdekében kezdjen tárgyalásokat az érintett harmadik országokkal. A Norvégiával való tárgyalásokat az Európai Gazdasági Térségről szóló megállapodásnak, valamint a Norvég Királyság és az Európai Unió között létrejött, a 2009–2014 közötti időszakra vonatkozó Norvég Finanszírozási Mechanizmusról szóló megállapodásnak az Európai Unió Horvátországgal történő bővítésére tekintettel szükséges kiigazításáról szóló tárgyalások keretében folytatták[2], és e tárgyalások a kiegészítő jegyzőkönyv parafálásával sikeresen lezárultak. A javasolt kiegészítő jegyzőkönyv a Horvát Köztársaságot a megállapodás szerződő felévé teszi és kötelezi az Uniót, hogy biztosítsa a megállapodás hiteles változatát az Unió új hivatalos nyelvén. A kiegészítő jegyzőkönyv Horvátországnak az Európai Gazdasági Térséghez való csatlakozására tekintettel kiegészítő halászati kereskedelmi engedményekről is rendelkezik Norvégia tekintetében. A kiegészítő jegyzőkönyv 4. cikkének megfelelően a kiegészítő jegyzőkönyvet a hivatalos megkötéséhez és hatálybalépéséhez szükséges eljárások befejezéséig a felek erről szóló utolsó értesítésének letétbe helyezését követő harmadik hónap első napjától ideiglenesen alkalmazni kell. A Bizottság a tárgyalások eredményeit kielégítőnek ítélte és felkérte a Tanácsot, hogy fogadja el a kiegészítő jegyzőkönyv aláírásáról és ideiglenes alkalmazásáról szóló csatolt határozatot. 2014/0049 (NLE) Javaslat A TANÁCS HATÁROZATA az Európai Gazdasági Közösség és a Norvég Királyság közötti megállapodáshoz a Horvát Köztársaságnak az Európai Unióhoz történő csatlakozására tekintettel csatolt kiegészítő jegyzőkönyvnek az Európai Unió és tagállamai nevében történő aláírásáról és ideiglenes alkalmazásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikkére, összefüggésben 218. cikke (5) bekezdésével és 218. cikke (8) bekezdésének második albekezdésével, tekintettel a csatlakozási szerződés mellékletében szereplő, a Horvát Köztársaság csatlakozásának feltételeiről szóló okmányra és különösen annak 6. cikke (2) bekezdésére, tekintettel a Bizottság javaslatára[3], mivel: (1) 2012. szeptember 24-én a Tanács felhatalmazta a Bizottságot, hogy kezdjen tárgyalásokat az Európai Unió és tagállamai, valamint a Horvát Köztársaság nevében Norvégiával az Európai Gazdasági Közösség és a Norvég Királyság közötti megállapodáshoz a Horvát Köztársaságnak az Európai Unióhoz történő csatlakozására tekintettel csatolt kiegészítő jegyzőkönyv megkötéséről. (2) E tárgyalások sikeresen lezárultak, és a kiegészítő jegyzőkönyvet, feltételezve annak egy későbbi időpontban történő esetleges megkötését, az Európai Unió és tagállamai nevében alá kell írni. (3) A kiegészítő jegyzőkönyvet a felek erről szóló utolsó értesítésének letétbe helyezését követő harmadik hónap első napjától ideiglenesen alkalmazni kell, ELFOGADTA EZT A HATÁROZATOT: 1. cikk Az Európai Gazdasági Közösség és a Norvég Királyság közötti megállapodáshoz a Horvát Köztársaságnak az Európai Unióhoz történő csatlakozására tekintettel csatolt kiegészítő jegyzőkönyv (a továbbiakban: a kiegészítő jegyzőkönyv) aláírását a Tanács az Unió és a tagállamok nevében jóváhagyja, feltételezve a kiegészítő jegyzőkönyv megkötését. A kiegészítő jegyzőkönyv szövegét csatolták e határozathoz. 2. cikk A Tanács Főtitkársága teljes mértékben felhatalmazza a kiegészítő jegyzőkönyv főtárgyalója által megjelölt személy(eke)t a kiegészítő jegyzőkönyv aláírására, feltételezve annak megkötését. 3. cikk A kiegészítő jegyzőkönyvet, feltételezve egy későbbi időpontban történő megkötését és a hatálybalépéséig, a jegyzőkönyv 4. cikkének megfelelően az erről szóló utolsó értesítés letétbe helyezését követő harmadik hónap első napjától ideiglenesen alkalmazni kell. Kelt Brüsszelben, a Tanács részéről az elnök [1] A Tanács határozata az Európai Unió vagy az Európai Unió és tagállamai, valamint egy vagy több harmadik ország vagy nemzetközi szervezet által aláírt vagy megkötött megállapodásoknak a Horvát Köztársaság Európai Unióhoz történő csatlakozására való tekintettel történő kiigazítására irányuló tárgyalások megkezdésére való felhatalmazásról (13351/12 sz. tanácsi dokumentum, LIMITED). [2] A Tanács határozata a Bizottságnak az Európai Gazdasági Térségről szóló megállapodásnak, valamint a Norvég Királyság és az Európai Unió közötti, a 2009–2014-es időszakra vonatkozó norvég finanszírozási mechanizmusról szóló megállapodásnak az Európai Unió Horvátországgal történő bővítésére tekintettel szükséges kiigazításáról szóló tárgyalások megkezdésére történő felhatalmazásáról (12865/12 sz. tanácsi dokumentum, LIMITED). [3] HL C […]., [...], […]. o. MELLÉKLET KIEGÉSZÍTŐ JEGYZŐKÖNYV AZ EURÓPAI GAZDASÁGI KÖZÖSSÉG ÉS A NORVÉG KIRÁLYSÁG KÖZÖTTI MEGÁLLAPODÁSHOZ A HORVÁT KÖZTÁRSASÁGNAK AZ EURÓPAI UNIÓHOZ TÖRTÉNŐ CSATLAKOZÁSÁRA TEKINTETTEL AZ EURÓPAI UNIÓ és A NORVÉG KIRÁLYSÁG TEKINTETTEL az Európai Közösség és a Norvég Királyság között 1973. május 14-én aláírt megállapodásra (a továbbiakban: a megállapodás), valamint a halak és halászati termékek Norvégia és a Közösség közötti kereskedelmére alkalmazandó jelenlegi szabályokra, TEKINTETTEL az Európai Gazdasági Közösség és a Norvég Királyság közötti megállapodáshoz csatolt, egyes halak és halászati termékek Unióba történő behozatalára 2009–2014 között alkalmazandó különleges rendelkezésekről szóló kiegészítő jegyzőkönyvre és különösen annak 1. cikkére, TEKINTETTEL a Horvát Köztársaságnak az Európai Unióhoz történő csatlakozására, TEKINTETTEL a Horvát Köztársaságnak az Európai Gazdasági Térségben való részvételéről szóló megállapodásra, TEKINTETTEL a halak és halászati termékek Norvégia és a Horvát Köztársaság közötti kereskedelmének fennálló rendszerére, ÚGY HATÁROZTAK, hogy közös megegyezéssel meghatározzák a Horvát Köztársaságnak az Európai Unióhoz történő csatlakozására tekintettel a megállapodásban elvégzendő kiigazításokat, ÉS ELFOGADJÁK EZT A JEGYZŐKÖNYVET: 1. CIKK A megállapodás, az annak szerves részét képező mellékletek és jegyzőkönyvek, valamint a záróokmány és a záróokmányhoz csatolt nyilatkozatok szövege horvát nyelven készült, amely szövegek az eredeti szövegekkel azonos módon hitelesek. A horvát szöveget a vegyes bizottság hagyja jóvá. 2. CIKK (1) A Norvégiából származó egyes halak és halászati termékek Európai Unióba történő behozatalára alkalmazandó különleges rendelkezéseket e jegyzőkönyv állapítja meg. (2) Az e jegyzőkönyv 3. cikkében megállapított vámkontingens-mennyiség a Horvátország uniós csatlakozásától a 2009–2014 közötti időszakra vonatkozó EGT Finanszírozási Mechanizmus végéig fennmaradó (2013. július 1-jétől 2014. április 30-ig tartó) tíz hónapos időszakra alkalmazandók. Ezen időszak végéig minden érintett érdekeit figyelembe véve felülvizsgálják a kontingensmennyiséget. (3) A vámkontingens a 4. cikk (3) bekezdésében foglalt eljárásoknak megfelelően az e jegyzőkönyv ideiglenes alkalmazása hatálybalépésének napjától alkalmazandó és ettől az időponttól kezdve tizenkét hónapig áll rendelkezésre. (4) A 3. cikkben említett vámkontingensre alkalmazandó származási szabályok megegyeznek a megállapodáshoz csatolt 3. jegyzőkönyvben megállapítottakkal. 3. CIKK Az Unió az alábbi kiegészítő vámmentes kontingenst nyitja meg: – Hering, fűszerezve és/vagy ecetben pácolva, sós lében tartósítva (KN-kódok: ex 1604 12 91, ex 1604 12 99): 1400 tonna nettó száraz tömeg. 4. CIKK (1) E jegyzőkönyvet a feleknek saját belső eljárásaikkal összhangban meg kell erősíteniük, illetve jóvá kell hagyniuk. A megerősítő vagy jóváhagyó okiratokat az Európai Unió Tanácsának Főtitkárságán kell letétbe helyezni. (2) A jegyzőkönyv az utolsóként letétbe helyezett megerősítő vagy jóváhagyó okirat letétbe helyezését követő napon lép hatályba, feltéve, hogy addig az időpontig az alábbi kapcsolódó megállapodásokat megerősítő, illetve jóváhagyó okiratokat is letétbe helyezték: i. a Horvát Köztársaságnak az Európai Gazdasági Térségben való részvételéről szóló megállapodás; ii. a Norvég Királyság és az Európai Unió között létrejött, a 2009–2014 közötti időszakra vonatkozó Norvég Finanszírozási Mechanizmusról szóló megállapodáshoz a Horvát Köztársaságnak az Európai Gazdasági Térségben való részvételére tekintettel csatolt kiegészítő jegyzőkönyv; iii. az Európai Gazdasági Közösség és az Izlandi Köztársaság közötti megállapodáshoz a Horvát Köztársaságnak az Európai Unióhoz történő csatlakozására tekintettel csatolt kiegészítő jegyzőkönyv. (3) Ezt a jegyzőkönyvet az e cikk (1) és (2) bekezdésében említett eljárások befejezéséig az erről szóló utolsó értesítés letétbe helyezését követő harmadik hónap első napjától ideiglenesen alkalmazni kell. 5. CIKK E jegyzőkönyvet, amely egy-egy eredeti példányban angol, bolgár, cseh, dán, észt, finn, francia, görög, holland, horvát, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén, valamint norvég nyelven készült, és amely szövegek mindegyike egyaránt hiteles, az Európai Unió Tanácsának Főtitkárságánál helyezik letétbe, amely minden további fél számára eljuttat egy-egy hitelesített másolatot. Kelt Brüsszelben, [2013. … -án/-én] az Európai Unió részéről a Norvég Királyság részéről